U-I-35/11
Natisni
Opravilna št.:
U-I-35/11
Datum odločitve:
24. 1. 2012
ECLI:
ECLI:SI:USRS:2012:U.I.35.11
Akt:
Odloka o načinu, predmetu in pogojih izvajanja javne službe oskrbe s toplotno energijo na območju Gospodarske cone Todraž (Uradni list RS, št. 59/07),  6. čl. in 10. čl.
Izrek:
Pobuda za začetek postopka za oceno ustavnosti in zakonitosti 6. in 10. člena Odloka o načinu, predmetu in pogojih izvajanja javne službe oskrbe s toplotno energijo na območju Gospodarske cone Todraž (Uradni list RS, št. 59/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
družba Breza Commerce, d. o. o., Gorenja vas
Datum vloge:
15. 2. 2011
Vrsta odločitve:
sklep
Vrsta rešitve:
zavrženje
Dokument:
US29661
Dokument v PDF obliki:
U-I-35-11.pdf
127 KB
Prenesite datoteko
U-I-35/11-3
24. 1. 2012
S K L E P
Ustavno sodišče je v postopku za preizkus pobude družbe Breza Commerce, d. o. o., Gorenja vas, ki jo zastopa Vojka Lampič – Božič, odvetnica v Ljubljani, na seji 24. januarja 2012
s k l e n i l o :
Pobuda za začetek postopka za oceno ustavnosti in zakonitosti 6. in 10. člena Odloka o načinu, predmetu in pogojih izvajanja javne službe oskrbe s toplotno energijo na območju Gospodarske cone Todraž (Uradni list RS, št. 59/07) se zavrže.
O b r a z l o ž i t e v
1. Pobudnica izpodbija 6. in 10. člen Odloka o načinu, predmetu in pogojih izvajanja javne službe oskrbe s toplotno energijo na območju Gospodarske cone Todraž (v nadaljevanju Odlok). Zatrjuje, da je v neskladju z Ustavo, Zakonom o varstvu okolja (Uradni list RS, št. 39/06 – uradno prečiščeno besedilo, 70/08, 108/09 – ZVO-1), Zakonom o gospodarskih javnih službah (Uradni list RS, št. 32/93 – v nadaljevanju ZGJS) in Zakonom o javno-zasebnem partnerstvu (Uradni list RS, št. 127/06 – ZJZP). Navaja, da ima sedež v Gospodarski coni Todraž, da je pristala na dobavo toplotne energije od koncesionarja, ki naj bi koncesijo nezakonito pridobil brez javnega razpisa.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnica izpodbija 6. člen Odloka, ki določa, da je uporaba storitev javne službe oskrbe s toplotno energijo obvezna, in 10. člen Odloka, ki določa, kdaj se lahko koncesija za opravljanje te gospodarske javne službe podeli brez javnega razpisa. Izpodbijani določbi ne učinkujeta neposredno. Člen 6 Odloka določa tudi, da so uporabniki storitev javne službe pravne in fizične osebe, ki so lastniki ali investitorji objektov na območju občine in ki sklenejo s koncesionarjem ustrezno pogodbo o priključitvi na toplovodno omrežje in o oskrbi s toplotno energijo. Postopek podelitve koncesije pa je upravni postopek, ki se konča z upravno odločbo (ZGJS). V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v zgoraj citiranem sklepu, pobudnica ne izkazuje pravnega interesa za začetek postopka za oceno ustavnosti in zakonitosti izpodbijanih določb. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik dr. Ernest Petrič ter sodnice in sodnika dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik